දිවයින පුරා විසිරී ඇති පොලිස් ස්ථානවල සේවය කරනු ලබන සුදුසුකම් ඇති කාන්තා පොලිස් නිලධාරිනියන් පුරප්පාඩු අනුව පොලිස් ස්ථානාධිපති තනතුරු සඳහා නිර්දේශ කිරීමට පියවර ගන්නා බව මහජන ආරක්ෂාව පිළිබඳ අමාත්‍ය විශ්‍රාමික රියර් අද්මිරාල් සරත් වීරසේකර පවසනවා.මාධ්‍යවේදීන් නැගූ පැනයකට පිළිතුරු දෙමින් අමාත්‍යවරයා වැඩිදුරටත් කියා සිටියේ, පොලිස් දෙපාර්තමේන්තුව තුළ සහකාර පොලිස් අධිකාරිවරුන්ගේ දැඩි හිඟයක් තිබූ බවයි.ලබාදුන් උසස් වීම් හරහා එම හිඟය බොහෝ දුරට මගහැරී යන බව අමාත්‍යවරයා වැඩිදුරටත් පවසා සිටියා.මේ වන විට දිවයින පුරා සක්‍රීය පොලිස් ස්ථාන 560ක් ඇති අතර, උසස්වීම් ලැබූ සහකාර පොලිස් අධිකාරිවරුන් පුරප්පාඩු ඇති පොලිස් කොට්ඨාසවලට අනියුක්ත කරන බවයි ඔහු වැඩිදුරටත් පැවසුවේ.මෙහිදී සඳහන් කළ යුතු සුවිශේෂී කාරණය වන්නේ, ඉතිහාසයේ කිසිඳු අවස්ථාවක පොලිස් ස්ථානයක ස්ථානාධිපති තනතුර කාන්තාවක් විසින් මෙහෙයවා නො තීබීමයි.